Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Marta Álvarez Alonso andreak egindako galderaren erantzuna, Foru Diputazioak emana, gizarteratze edo larrialdi sozialeko prozesuak babesteko aparteko laguntzak eta laguntzak aldatzeari buruzkoa. Galdera 2019ko azaroaren 28ko 43. Nafarroako Parlamentuko Aldizkari Ofizialean argitaratu zen.

Iruñean, 2019ko abenduaren 20an

Lehendakaria: Unai Hualde Iglesias

ERANTZUNA

Navarra Suma talde parlamentarioari atxikitako foru parlamentari Marta Álvarez Alonso andreak galdera egin du gizarteratze edo/eta larrialdi sozialeko prozesuak babesteko aparteko laguntzak aldatzeari buruz (10-19/PES-00169). Hona Nafarroako Gobernuko Eskubide Sozialetako kontseilariak informatzeko duena:

“Gizarteratzeko laguntza bereziak” deitutakoei dagokienez, martxoaren 20ko 30/2019 Foru Dekretuaren onespenaren bidez Gizarte Zerbitzuen Zorroa aldatu ondoren (NAO, 2019ko apirilaren 17koa), haietan aldaketa batzuk egin ziren, eta, beraz, gaur egun ez dago inolako aldaketarik aurreikusita.

Gizarteratzeko edo/eta gizarte-larrialdiko prozesuetan babesa emateko laguntzei dagokienez, esan behar da laguntza horiek oinarrizko gizarte-zerbitzuen kostu zenbatetsien multzoan sartuko direla; zehazki, oinarrizko eskualde bakoitzaren ezaugarriei lotutako kostu espezifikoen barruan, oinarrizko gizarte-zerbitzuen oinarrizko programak eta finantzaketa-sistema arautzen dituen Foru Dekretu berriaren 16.1 artikuluan jasotzen den bezala; foru dekretu hori, izan ere, izapidetzearen azken fasean dago, eta aurreikusitakoaren arabera 2020ko martxoan onetsiko da.

Justifikazio ekonomiko eta teknikoan, oinarrizko gizarte zerbitzuen titularrak diren toki-entitateek justifikatu beharko dute kostu horietatik gutxienez % 20 bideratu izan direla gizarteratzeko edo gizarte-larrialdiko prozesuan babes jarduketak egitera (foru dekretu berriaren 23.3 artikulua).

Aipatzekoa da Nafarroako Gobernuak % 100ean finantzatutako zatian sartuta geratzen direla.

Azken batean, aldaketa horrekin ez da egonen norgehiagokako diru-laguntzen deialdirik; izan ere, diru-laguntzak Nafarroako oinarrizko gizarte-zerbitzu guztien finantzaketa arruntaren barruan geratuko dira, eta, horrela, bermatuko da foru erkidegoaren lurralde osoan laguntza mota hori behar duen edozein pertsonak edo familia-unitatek diru-laguntzak baldintza berdinetan lortu ahal izatea.

Horregatik, gizarte-larrialdietarako laguntzak edo/eta gizarteratze-prozesuak laguntzeko laguntzak finantzatzeko aurrekontu-lerroa ezabatu eginen da 2020an, eta haren zenbatekoa oinarrizko gizarte-zerbitzuak finantzatzeko aurrekontu-lerro orokorrean sartuko da.

Hori guztia jakinarazten dizut Nafarroako Parlamentuko Erregelamenduaren 194. artikulua betez.

Iruñean, 2019ko abenduaren 20an

Eskubide Sozialetako kontseilaria: María Carmen Maeztu Villafranca